Ήταν ένας ισχυρός βασιλιάς του οποίου η απόσχιση από την Ρωμαιοκαθολική Εκκλησία
θα άλλαζε για πάντα την Αγγλική ιστορία.
Ήταν όμως ένας χαρισματικός μεταρρυθμιστής ή ένας καταπιεστικός τύραννος;
Ανακαλύψτε το στο «Ιστορία εναντίον Ερρίκου Η'».
Δικαστής: Ησυχία, ησυχία. Ποιον έχουμε εδώ; Φαίνεται γοητευτικός τύπος.
Υπεράσπιση: Πράγματι, κύριε πρόεδρε. Είναι ο Ερρίκος Η', ο περίφημος βασιλιάς
υπεύθυνος για την θρησκευτική και κυβερνητική μεταρρύθμιση της Αγγλίας
και για τη μεταμόρφωσή της σε μοντέρνο έθνος.
Κατήγορος: Επιτρέψτε μου να διαφωνήσω.
Ήταν ένας σκληρός και παρορμητικός βασιλιάς
που είχε τόση εκτίμηση για τον λαό του όσο και για τις έξι γυναίκες του.
Δικαστής: Έξι γυναίκες;
Υπεράσπιση: Κύριε πρόεδρε, ο πρώτος γάμος του Ερρίκου είχε συμφωνηθεί
όταν εκείνος ήταν μικρό παιδί.
Παντρεύτηκε την Αικατερίνη της Αραγωνίας
για να ενισχύσει τη συμμαχία της Αγγλίας με την Ισπανία.
Κατήγορος: Μια συμμαχία που ήταν έτοιμος να παραμερίσει χωρίς μέριμνα για τη χώρα.
Υπεράσπιση: Ο Ερρίκος φυσικά και μεριμνούσε για τη χώρα του.
Ήταν αναγκαία η γέννηση ενός διαδόχου
για την διασφάλιση της δυναστείας των Τυδώρ
κάτι που η Αικατερίνη δεν έκανε κατά τη διάρκεια του εικοσαετούς γάμου της.
Κατήγορος: Χρειάζονται δύο για τη γέννηση ενός διαδόχου.
Υπεράσπιση: Σε κάθε περίπτωση, η Αγγλία χρειαζόταν
μια νέα βασίλισσα για να διασφαλιστεί η σταθερότητα,
αλλά ο Πάπας αρνήθηκε να επιτρέψει στον βασιλιά να παντρευτεί ξανά.
Δικαστής: Δύσκολη κατάσταση. Δεν μπορείς να διαφωνήσεις με τον Πάπα.
Κατήγορος: Και όμως αυτό αποφάσισε να κάνει ο βασιλιάς.
Κλόνισε τα θρησκευτικά θεμέλια της χώρας
και απομάκρυνε την Εκκλησία της Αγγλίας από τον έλεγχο της Ρώμης,
προκαλώντας εντάσεις για αιώνες.
Υπεράσπιση: Ο Ερρίκος απλώς έδωσε στην Εκκλησία εγχώρια εξουσία.
Απελευθέρωσε τους υπηκόους του
από το διεφθαρμένο Ρωμαιοκαθολικό κατεστημένο.
Ταυτόχρονα, απορρίπτοντας τις πιο ακραίες θέσεις του Προτεσταντισμού,
επέτρεψε στον λαό να διατηρήσει πολλές από τις θρησκευτικές παραδόσεις του.
Κατήγορος: Ένσταση! Η Εκκλησία αποτελούσε έναν αγαπητό και δημοφιλή θεσμό
και προσέφερε παρηγοριά και ελεημοσύνη στον λαό.
Εξαιτίας του Ερρίκου, εκκλησιαστική περιουσία κατασχέθηκε,
νοσοκομεία έκλεισαν και σημαντικές μοναστικές βιβλιοθήκες χάθηκαν για πάντα,
και όλα αυτά για να ενισχυθεί το Παλάτι.
Υπεράσπιση: Ορισμένα κονδύλια δόθηκαν για την ανέγερση νέων καθεδρικών
και την ίδρυση εκκοσμικευμένων σχολείων.
Επίσης, ήταν αναγκαίο η Αγγλία να θέσει τις υποθέσεις της
υπό τον έλεγχό της και όχι της Ρώμης.
Κατήγορος: Εννοείτε υπό τον έλεγχο του Ερρίκου.
Υπεράσπιση: Όχι, όλες οι μεταρρυθμίσεις εγκρίθηκαν από το Κοινοβούλιο.
Καμία άλλη χώρα της εποχής δεν επέτρεπε τη συμμετοχή του λαού στη διακυβέρνηση.
Κατήγορος: Ο Ερρίκος χρησιμοποιούσε το Κοινοβούλιο
για να νομιμοποιεί τις επιθυμίες του.
Παράλληλα, κυβερνούσε τυραννικά, εκτελώντας όσους υποπτευόταν για προδοσία.
Ανάμεσα στα θύματά του ήταν ο πολιτικός και φιλόσοφος Τόμας Μορ
- ο άλλοτε στενός φίλος και συνεργάτης του -
και η Άννα Μπολέυν, η καινούργια βασίλισσα
για την οποία ο Ερρίκος είχε διαλύσει τη χώρα.
Δικαστής: Εκτέλεσε τη γυναίκα του;
Υπεράσπιση: Αυτό... δεν ήταν ιδέα του βασιλιά Ερρίκου.
Η Μπολέυν είχε κατηγορηθεί για προδοσία σε μια διαμάχη
με τον υπουργό του βασιλιά, τον Τόμας Κρόμγουελ.
Κατήγορος: Η δίκη ήταν ενορχηστρωμένη
και η Μπολέυν δεν θα είχε καταδικαστεί χωρίς την έγκριση του Ερρίκου.
Άλλωστε, ο Ερρίκος δεν αναστατώθηκε από την ετυμηγορία -
παντρεύτηκε την Τζέην Σέημουρ μόλις 11 μέρες αργότερα!
Υπεράσπιση: Ένας γάμος που οδήγησε στη γέννηση ενός αρσενικού διαδόχου
και στη διασφάλιση μιας ισχυρής διαδοχής,
παρόλο που η βασίλισσα πέθανε με τραγικό τρόπο στη γέννα.
Κατήγορος: Αυτή η τραγωδία δεν τον εμπόδισε
να παντρευτεί άσκεφτα, για τέταρτη φορά, την Άννα Φον Κλεβ
έναν γάμο που ακύρωσε από καπρίτσιο
και χρησιμοποίησε για να εκτελέσει τον Κρόμγουελ.
Και σαν να μην ήταν αρκετό, παντρεύτηκε την Αικατερίνη Χάουαρντ,
μια ξαδέλφη της Άννας Μπολέυν, και στη συνέχεια εκτέλεσε και αυτήν.
Υπεράσπιση: Είχε διαπράξει μοιχεία και το είχε ομολογήσει!
Άλλωστε, ο τελευταίος γάμος του Ερρίκου με την Αικατερίνη Παρ
ήταν πολύ επιτυχημένος.
Κατήγορος: Ο έκτος του! Απλώς αποδεικνύει ότι ήταν ένας υπερβολικός βασιλιάς
που επέτρεπε στη διχόνοια και στις μηχανορραφίες να κυβερνούν την αυλή του,
ενώ ο ίδιος ενδιαφερόταν μόνο για τη διασκέδασή και τη μεγαλομανία του.
Κατήγορος: Η τάση επίδειξης ήταν κομμάτι του ρόλου του ως πρότυπο για τον λαό του.
Ήταν ένας μορφωμένος λόγιος και μουσικός, που χορηγούσε γενναιόδωρα τις τέχνες,
όντας παράλληλα ένας επιβλητικός πολεμιστής και αθλητής.
Τα μεγαλοπρεπή τουρνουά που διοργάνωνε
ενίσχυσαν τη φήμη της Αγγλίας στη διεθνή σκηνή.
Κατήγορος: Ωστόσο η εξωτερική και η εσωτερική πολιτική του ήταν καταστροφικές.
Οι εκστρατείες του στη Γαλλία και η βίαιη εισβολή στη Σκωτία
εξάντλησαν τα δημόσια αποθέματα,
και η προσπάθεια του να τα αυξήσει με υποτίμηση του νομίσματος
οδήγησε σε συνεχή πληθωρισμό.
Οι λόρδοι και οι γαιοκτήμονες αντέδρασαν περιφράζοντας κοινές εκτάσεις γης
και μετατρέποντας έτσι τους αγρότες σε ζητιάνους.
Υπεράσπιση: Ζητιάνοι που σύντομα έγιναν μικροκτηματίες.
Η περίφραξη των χωραφιών αύξησε την αποδοτικότητα της γεωργίας και δημιούργησε
το πλεονάζον εργατικό δυναμικό που έθεσε τα θεμέλια της Βιομηχανικής Επανάστασης.
Η Αγγλία δεν θα γινόταν ποτέ μεγάλη δύναμη χωρίς το εργατικό δυναμικό
και χωρίς τον Ερρίκο.
Δικαστής: Σε κάθε περίπτωση,
όλοι μπορούμε να συμφωνήσουμε ότι δείχνει υπέροχος στο πορτραίτο.
Ένας ευσεβής που απομακρύνθηκε από την Καθολική Εκκλησία.
Ένας μορφωμένος άνδρας που εκτέλεσε λόγιους.
Ένας βασιλιάς που έφερε σταθερότητα στον θρόνο,
αλλά τον χρησιμοποίησε για να προωθήσει τη φήμη του.
Ο Ερρίκος Η' ενσάρκωνε όλες τις αντιφάσεις της μοναρχίας
στα πρόθυρα της μοντέρνας εποχής.
Αλλά το να διαχωρίσουμε τον μονάρχη από τον μύθο
είναι κομμάτι του να κρίνουμε την ιστορία.